**בבית המשפט השלום בקריית שמונה ת"פ 08-23**

בפני דן יחיד

**המאשימה:**  **מדינת ישראל**

 באמצעות פרקליטות מחוז צפון (פלילי)

 רח' מנחם אריאב 9 נוף הגליל, מיקוד 1769206

 טלפון: 073-3922700 פקס: 036919108

 **- נגד –**

**הנאשם: ראמי בן אסמעיל הייב**

יליד שנת 1987, ת.ז. 301104105

טובא – זנגריה

**במעצר מיום 10.08.2023**

**כתב אישום**

1. **העובדות (יל"פ כנרת – תיק פל"א 352687/2023)**
2. בשנים האחרונות פשטו ברחבי הארץ בכלל, ובפרט באזור הצפון, תופעות של גרימת נזקים, גניבות והצתות באתרי בנייה..
3. מ.ש הוא קבלן בניין, בעלים ומנכ"ל של חברת "מ' הנדסה אזרחית בע"מ" (להלן: "**החברה**"). בשל תופעות הפשיעה כאמור לעיל, קבלנים באזור הצפון בכלל, ובין היתר גם מ.ש, חשו מצוקה עמוקה ודאגה רבה לאתרי הבנייה עליהם הם אחראים. בשל חשש זה, דאג מ.ש להשאיר עובדים שלו באתרי הבנייה גם במהלך הלילות.
4. הנאשם היה מודע לתופעות הפשיעה מתוארות לעיל ולמצוקת הקבלנים, וזו של מ.ש בפרט.
5. חברה, משרד או אדם המארגן שירותי שמירה, כהגדרתם בחוק חוקרים פרטיים ושירותי שמירה, תשל"ב – 1972 (להלן: "**חוק שירותי שמירה**"), מחויבים על פי חוק שירותי שמירה בהחזקת רישיון מטעם משרד המשפטים. על פי סעיף 1(20) לצו שירותי שמירה (סוגי שמירה הטעונים רישיון), תשל"ב-1972, כל שומר באתר בנייה, חייב אף הוא ברישיון לפי חוק שירותי שמירה.
6. בנוסף לכך, מי שעיסוקו באספקת שירותי שמירה ואבטחה, מחויב על פי חוק העסקת עובדים על ידי קבלני כוח אדם, תשנ"ו – 1996 (להלן: "**חוק העסקת עובדים על ידי קבלני כוח אדם**") להחזיק ברישיון כקבלן שירות מטעם משרד העבודה הרווחה והשירותים החברתיים.
7. הנאשם מעולם לא החזיק ברישיונות הנדרשים לצורך אספקת שירותי שמירה.
8. בחודש אוגוסט 2023 פעלה החברה במספר אתרי בנייה, בין היתר באתר לבניית מרכז רפואי בקריית שמונה (להלן: "**האתר**").
9. ביום 10.08.2023 הגיע מ.ש לאתר בו היו אותה עת שני מנהלי עבודה שעובדים בשיתוף פעולה איתו, א.ל ו- ק.ש. השלושה נכנסו למשרדו של מ.ש באתר ושוחחו ביניהם בענייני עבודה.
10. בשעה 15:00 או בסמוך לכך, הגיע הנאשם לאתר באמצעות רכב מסוג טויוטה ראב 4 מ.ר 432-92-402 (להן :"**הרכב**"). ק.ש, ששימש מנהל עבודה על האתר, יצא מהמשרד וניגש לנאשם כדי לברר את פשר הגעתו ללא תיאום מראש ולבקש ממנו לצאת מהאתר מאחר והאתר מהווה אזור בנייה סגור.
11. ק.ש הציג את עצמו בפני הנאשם כמנהל העבודה של האתר ושאל אותו לזהותו ופשר הגעתו. בתגובה אמר הנאשם לק.ש "**טוב מאוד, הכרנו, עכשיו תחזור למשרד תעשה את העבודה שלך ואני אעשה את העבודה שלי**". ק.ש שאל שוב את הנאשם לזהותו, וזה ענה "**אני פה מהשמירה, אני שומר על האתר**". משענה ק.ש לנאשם שאין שמירה על האתר, אמר הנאשם לק.ש "**אני באתי לבאגר**". בהמשך, שלח הנאשם את ידו אל משקפי השמש שהיו על פניו של ק.ש, הרים אותם, הניח אותם על ראשו של ק.ש ואמר "**אני רוצה לראות את העיניים שלך, שאני אדע עם מי אני מדבר**".
12. כששמע מ.ש שהנאשם וק.ש החלו להרים את הקול ומשהבחין בתנועותיו המאיימות של הנאשם, ביקש מ.ש מ- א.ל לצאת ולברר אם הנאשם הגיע לצורך גביית דמי חסות. במקביל, התקשר מ.ש למוקד 100 ודווח על האירוע.
13. לבקשת המוקדנית במוקד 100, ביקש מ.ש מא.ל לצלם את לוחית הרישוי של הרכב. בנוסף, מ.ש בעצמו ניסה לצלם את לוחית הרישוי מרחוק, בעודו במשרד.
14. משהבחין הנאשם במ.ש, הוא ניגש אליו למשרד, נכנס לתוך המשרד ודרש ממ.ש למחוק את הצילום, מ.ש ענה לנאשם שהוא הקבלן ובעל האתר ושאסור לנאשם להיכנס לאתר. בין השניים התפתח דין ודברים, בשלב מסוים שאל הנאשם את מ.ש "**מי השומר פה**?" ומ.ש ענה "**אני**". הנאשם פנה למ.ש ושאל אותו "**אם המקום הזה נשרף או יישרף בלילה?**" ויצא מן המשרד.
15. עם יציאתו מן המשרד, ניגש הנאשם שוב אל ק.ש. באותה עת ממש שוחח שוב מ.ש עם מוקד 100 ומסר את מספר לוחית הרישוי של הרכב למוקדנית. לאחר דקות ספורות, נכנס שוב הנאשם למשרדו של מ.ש ושאל אותו שוב "**אם זה יישרף הלילה**?", מ.ש בחר שלא להגיב. הנאשם המשיך ואמר "**אם זה יישרף? אתה תבוא לטובא תנשק לי את הרגל**".
16. בהמשך, יצא הנאשם מהמשרד בעודו חוזר על דבריו למ.ש **"תנשק לי את הרגל בטובא"** וניגש לרכבו. בזמן שהנאשם ניגש לרכבו שחנה בשער הכניסה לאתר, הגיעה ניידת משטרתית לאתר בעקבות הדיווח של מ.ש .
17. השוטר גדי חימי (להלן: "**השוטר**") ביקש מהנאשם לעצור ולהתלוות אליו לניידת. הנאשם לא שמע לדבריו של השוטר, החל להסתובב מסביב לרכבו במטרה למנוע מהשוטר לעצור אותו וטען שהוא הגיע לאתר כדי לאכול צהריים עם מפעיל הבאגר, הייתם עדווי, שלטענתו הוא חבר שלו (להלן: "**הייתם**").
18. משלא נשמע הנאשם להוראותיו, ניגש השוטר לניידת המשטרתית והוציא ממנה אקדח טייזר. בזמן הזה, הוציא הנאשם מכיסו השמאלי דבר מה שטיבו אינו ידוע במדויק למאשימה והעביר אותו להייתם ששם אותו בכיסו הימני.
19. במעשים המתוארים לעיל, הטיל הנאשם אימה על הנוכחים באתר בכלל, ובפרט על מ.ש, תוך ניצול מצוקתו, והכול כדי להניע אותו להיעתר לדרישתו לתת לו דבר שאינו מגיע לו כדין – את הזכות לספק שירותי שמירה באתר.
20. כן, במעשיו המתוארים לעיל, הטיל הנאשם אימה על הנוכחים באתר בכלל, ועל מ.ש בפרט, כדי להניע את מ.ש לשלם עבור שירותי שמירה באתר.
21. בנוסף, במעשיו המתוארים לעיל עשה הנאשם דבר בכוונה למנוע או להכשיל הליך שיפוטי, בין בהעלמת ראיות ובין בדרך אחרת.

## **הוראות החיקוק בהם מואשם הנאשם**

1. **גביית דמי חסות** – עבירה לפי סעיף 428א(1) + 428א(ג) לחוק העונשין התשל"ז – 1977 (להלן: "**החוק**").
2. **סחיטה באיומים (רישא)** – עבירה לפי סעיף 428 (רישא) לחוק.
3. **שיבוש מהלכי משפט** – עבירה בניגוד לסעיף 244 לחוק.

## **עדי התביעה**

1. רס"מ אור פרץ



 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **מוסא עבאס, עו"ד**

**סגן בכיר בפרקליטות מחוז צפון (פלילי)**

**בקשה לחילוט רכוש**

**לפי סעיפים 32 ו-39 לפקודת סדר הדין הפלילי (מעצר וחיפוש) [נוסח חדש], התשכ"ט – 1969 ולפי סעיף 428ב(ח) לחוק העונשין התשל"ז – 1977**

אם יורשע הנאשם, יתבקש בית המשפט הנכבד לצוות על חילוט הרכוש הבא לטובת אוצר המדינה:

**רכב טויוטה מסוג ראב 4 – מ.ר 432-92-402**.

**הודעה לנאשם**

**הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995**.

**הודעה לבית-המשפט בהתאם להוראת סעיף 15א(א) לחוק סדר הדין הפלילי [נוסח משולב] התשמ"ב – 1982**

**המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.**

תיק פל"א 352687/2023 – יל"פ כנרת

נוף הגליל

‏26 אוגוסט 2023

‏ט' אלול תשפ"ג